Morgannwg yn herio'r gorau - North Wales Live
Morgannwg yn herio'r gorau
A ninnau ar drothwy'r haf, mae'r Criced yn ôl ar S4C yr wythnos hon.
A ninnau ar drothwy'r haf, mae'r Criced yn ôl ar S4C yr wythnos hon. Mae llygaid pawb ar Forgannwg wrth iddynt chwarae yn rownd gylchfaol Cwpan Twenty20. Eu gwrthwynebwyr yn y gornestau 20 pelawd yma fydd yr Essex Eagles, Gloucestershire Gladiators, Hampshire Royals, Kent Spitfires, Middlesex Panthers, Somerset, Surrey Lions a Sussex Sharks.
Yn herio Dreigiau Morgannwg yn Stadiwm Swalec yr wythnos hon ar Criced bydd pencampwyr yr ymgyrch ugain pelawd y tymor diwethaf, sef yr Hampshire Hawks. Er i'r tîm o dde orllewin Lloegr gipio'r teitl, y Dreigiau oedd yn fuddugol yn y gêm hon yng Nghaerdydd y llynedd felly mae achos i wr Morgannwg deimlo yn hyderus wrth gamu i'r maes. Ond bydd Hampshire yn awyddus i osgoi colli yng Nghymru am yr eildro yn olynol.
Ymunwch â thîm criced S4C ar gyfer yr holl gyffro yn fyw o Stadiwm Swalec.
Efallai fod gêm yr wythnos ddiwethaf yn erbyn Middlesex wedi gorffen mewn ffars â methiant y llifoleuadau, ond bydd rhagolygon Morgannwg yn goleuo'n llachar yn nhwrnamaint y Twenty20 yn dilyn eu buddugoliaeth a ddaeth ymhen hir a hwyr er gwaetha'r goleuadau. Bu sgôr trawiadol o 72 gan Alviro Petersen yn hwb mawr i fuddugoliaeth 199-4 o 20 pelawd Morgannwg.
Wynebau newydd, tymor newydd, yr un angerdd. Dyna yw slogan Morgannwg ar gyfer ymgyrch Twenty20. Canlyniadau llawer gwell fydd neges ganolog gan reolwyr sydd wedi galw am safle yn rownd yr wyth olaf eleni ar ôl cyfres o dymhorau diffrwyth i'r sir Gymreig. Yr wynebau newydd yw'r capten Alviro Petersen a'r hyfforddwr Matthew Mott, sydd wedi cymryd lle'r ddeuawd ymadawedig Jamie Dalrymple a Matthew Maynard. Bydd y Twenty20 yn eu profi i'r eithaf.
"Mae gennym gyfle i wneud yn dda yn y Twenty20," meddai Mott.
"Mae gennym ni'r fantais yn ein batwyr, gyda rhai pwerus iawn. Mae gennym ni weithwyr caled â'r bêl sydd yn fantais yng Nghaerdydd oherwydd y ffiniau mawr, sgwâr. Y sialens i ni yw cymysgu'r bowlwyr o gwmpas a bydd hi'n allweddol fod Alviro yn defnyddio'r opsiynau hynny ar yr amser cywir."